Të rinjtë e dalë nga konfliktet e armatosura dhe roli i tyre drejt paqes
Diskutim nga Instituti Amerikan i Paqes dhe Grupi Ndërkombëtar i Krizave
Instituti Amerikan i Paqes në bashkëpunim me Grupin Ndërkombëtar të Krizave zhvilloi javën e kaluar një diskutim mbi rolin e të rinjve, të mbijetuar të konflikteve të armatosura, në ndërtimin dhe ruajtjen e paqes. Disa prej çështjeve që u diskutuan ishin: roli i të rinjve në parandalimin e konflikteve ndërkombëtare, ç’programe ekzistojnë për të angazhuar këta të rinj në fushën e arritjes dhe ndërtimit të paqes. Nën-presidenti i Grupit Ndërkombëtar të Krizave, Donald Stajnbërg, i bëri një pasqyrë të zymtë gjendjes së fëmijëve të prekur nga konfliktet e armatosura. Ai tha se ndërsa problemi i fëmijëve dhe konflikteve të armatosura mund të trajtohet nëpërmjet paraqitjes së statistikave, një mënyrë tjetër është të mbahen mënd fytyrat e këtyre fëmijëve. Donald Stajnbërg, i cili ka qënë ambasador në Angolë gjatë administratës së presidentit Klinton dhe bashkëpunëtor shkencor në Institutin Amerikan të Paqes, thotë se aktualisht Grupi Ndërkombëtar i Krizave po punon për rreth 50 konflikte nëpër botë, duke u përqëndruar zakonisht në çështje të rëndësishme si reforma në sektorin e sigurimit, drejtësia në periudhat kalimtare dhe hartimi i kushtetutave. Zoti Stajnbërg përmendi tre mënyra për të ndihmuar këta fëmijë: Shtetet e Bashkuara, tha ai, duhet të ratifikojnë konventën e OKB-së mbi të drejtën e fëmijës. Duhet të përmirësohen programe të ndryshme për të ndihmuar fëmijët në mbarë botën dhe të shtohet përkrahja për veprimtaritë e Kombeve të Bashkuara në mbështetje të fëmijëve. Ylli Bajraktari, punonjës i Institutit Amerikan të Paqes dhe themelues i organizatës së të rinjve në Kosovë, Forumi, thotë se i nisur nga përvoja e tij, fëmijët janë ata që vuajnë më shumë nga konfliktet e armatosura, prandaj edhe shoqëria u detyrohet atyre që të bëhen të gjitha përpjekjet për kthimin e jetës normale. Zlata Filipoviç nga Sarajeva është bashkë-redaktore e librit: Zëra të Humbur, ku është përfshirë edhe ditari i saj, të cilin e shkroi në periudhën 1991-1993 në vitet e fëmijërisë kur vendlindja e saj u përfshi nga konflikti. Libri Zëra të Humbur është botuar në 36 gjuhë të ndryshme dhe është libri ndërkombëtar më i shitur. Pasi i shpëtoi luftës në Sarajevë, Zlata vazhdoi studimet në Universitetin Oxford dhe në kolegjin Trinity në Dublin. Ajo ka shërbyer gjithashtu si zëdhënëse e apasionuar e fëmijëve të prekur nga lufta dhe dhuna. Gjatë debadës së fundit, një milion fëmijë mbetën jetimë si pasojë e konflikteve nëpër botë; 2 milion fëmijë u vranë; 6 milion janë bërë të paaftë, 10 milion vuajnë nga trauma të rënda psikologjike dhe 20 milion fëmijë janë shpërngulur dhe jetojnë në kampe refugjatësh e të shpërngulurish. //ze//